《招民表》
宋代·朱松

清眠有味日方永，褦襶妨人推不省。疾草尺书招故人，一水未济岂非命。

此身何啻千金直，天下未可两臂等。垂堂之戒其敢忘，晚识风波失前猛。

天怜我辈少如意，晓起屋梁飞倒景。侧身鸟行溪上路，遥知倚筇唤烟艇。

信眉相对真梦寐，岂不惜此一笑倾。莫谈世事令舌强，快读新诗频首肯。

与君好恶真磁铁，失足尘途若为骋。北窗风月夜吞吐，持此邀君共幽屏。

净洗多生内热尘，更有僧庐千尺井。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。